
บทคัดย่อ



           งานวิจัย เรื่อง การพัฒนาวัสดุปิดแผลชนิดเหลวจากโปรตีนรังไหมร่วมกับสารสกัดแซนโทนจากเปลือกมังคุดเพื่อยับยั้งเชื้อ s.aureus มีวัตถุประสงค์เพื่อ ศึกษาและพัฒนาวัสดุปิดแผลจากโปรตีนรังไหมร่วมกับสารสกัดแซนโทนจากเปลือกมังคุด โดยทำการสกัดสารเซริซินซึ่งเป็นโปรตีนจากรังไหมด้วยวิธีการต้มได้เป็นน้ำกาวไหมในรูปแบบเจล พร้อมทั้งสารสกัดแซนโทนจากเปลือกมังคุดโดยวิธีการสกัดด้วยเอทานอล และวิเคราะห์หาปริมาณแซนโทนในสารสกัดด้วยวิธี High Performance Liquid Chromatography (HPLC) จากนั้นทดสอบประสิทธิภาพในการยับยั้งเชื้อแบคทีเรีย Staphylococcus aureus  ด้วยวิธี disc diffusion เมื่อนำเจลโปรตีนรังไหม สารสกัดแซนโทน PVA และน้ำมันละหุ่ง ผสมกันในอัตราส่วน 5 : 5 : 1 : 1 ทดสอบคุณสมบัติทางกายภาพและเคมี ผลการทดสอบพบว่า สารแซนโทนในสารสกัดจากเปลือกมังคุดมีปริมาณ 0.63 มิลลิกรัมต่อมิลลิลิตร ซึ่งอยู่ในระดับที่ดี มีฤทธิ์ยับยั้งเชื้อแบคทีเรียขนาดเส้นผ่านศูนย์กลางเท่ากับ 15.63 ± 0.95 มิลลิเมตร วัสดุปิดแผลที่พัฒนามีอัตราส่วน และคุณสมบัติที่เหมาะสมสอดคล้องกับสมมติฐาน สรุปได้ว่า วัสดุปิดแผลชนิดเหลวนี้มีศักยภาพในการยับยั้งเชื้อแบคทีเรียรวมทั้งมีคุณสมบัติทางกายภาพและเคมีของเนื้อวัสดุที่เหมาะสม และเป็นการประยุกต์ใช้วัสดุจากธรรมชาติเพื่อให้เกิดประโยชน์ทางการแพทย์
คำสำคัญ: แซนโทน, เซริซิน, โปรตีนรังไหม, วัสดุปิดแผล, Staphylococcus aureus

1. บทนำ
ในปัจจุบัน วัสดุปิดแผลชนิดแผ่นที่ใช้กันทั่วไปยังคงมีข้อจำกัดหลายประการ เช่น ไม่สามารถแนบสนิทกับผิวหนังบริเวณที่มีความยืดหยุ่นหรือเป็นรอยย่นได้ดี ส่วนใหญ่ทำมาจากวัสดุที่มีองค์ประกอบ ของสารสังเคราะห์ทางเคมี 

ซึ่งกระตุ้นให้เกิดการหลั่งสารฮีสทามีน (histamine) ที่ก่อให้เกิดการแพ้ และการระคายเคือง และยังใช้วัสดุที่ย่อยสลายได้ยากซึ่งส่งผลกระทบต่อสิ่งแวดล้อมในระยะยาว ด้วยปัญหาเหล่านี้คณะผู้จัดทำจึงสนใจที่จะพัฒนาวัสดุปิดแผลรูปแบบใหม่ที่มีคุณสมบัติเหมาะสมกับการใช้งานจริงมากขึ้น
    โครงงานนี้มีวัตถุประสงค์เพื่อพัฒนาวัสดุปิดแผลชนิดเหลวจากวัสดุธรรมชาติ โดยเลือกใช้ โปรตีนจากรังไหม ซึ่งมีคุณสมบัติช่วยให้เนื้อวัสดุมีความยืดหยุ่น และทำหน้าที่เป็น กาวชีวภาพ (bioadhesive) ที่เชื่อมประสานโครงสร้างของวัสดุให้ติดแน่นกับผิวหนังได้โดยไม่ต้องใช้กาวสังเคราะห์ นอกจากนี้ยังผสมผสานกับ สารสกัดแซนโทนจากเปลือกมังคุด โดยเฉพาะ อัลฟ่า-แมงโกสทีน ซึ่งเป็นสารออกฤทธิ์สำคัญที่มีคุณสมบัติต้านเชื้อแบคทีเรีย ต้านการอักเสบ และช่วยสมานแผลได้อย่างมีประสิทธิภาพ
    การเลือกใช้ Staphylococcus aureus เป็นตัวทดสอบ เนื่องจากเป็นเชื้อแบคทีเรียที่พบได้บ่อยในบาดแผลและเป็นสาเหตุหลักของการติดเชื้อ โครงงานนี้จึงมุ่งเน้นการพัฒนาวัสดุที่สามารถยับยั้งเชื้อดังกล่าวได้อย่างมีประสิทธิภาพ ลดการระคายเคืองต่อผิวหนัง พร้อมทั้งย่อยสลายได้ทางชีวภาพ ลดผลกระทบต่อสิ่งแวดล้อม และใช้ทรัพยากรธรรมชาติของไทยอย่างคุ้มค่า เช่น เปลือกมังคุด ซึ่งเป็นวัสดุเหลือทิ้งทางการเกษตรที่สามารถนำมาเพิ่มมูลค่าได้ ทำให้โครงงานนี้เป็นแนวทางในการสร้างสรรค์วัสดุปิดแผลที่ปลอดภัย ใช้งานได้สะดวก มีความเป็นมิตรต่อสิ่งแวดล้อม และสามารถต่อยอดทางการแพทย์ต่อไปในอนาคต

2. วิธีการดำเนินงาน

2.1 สกัดสารแซนโทนจากเปลือกมังคุด 
นำเปลือกมังคุดมาล้างน้ำให้สะอาดพร้อมตากให้แห้งและนำไปอบในตู้อบที่อุณหภูมิ 60° องศาเซลเซียส และบดเปลือกมังคุดด้วยเครื่องปั่นละเอียดจนได้ผงเปลือกมังคุด 500 กรัม ร่อนเปลือกมังคุดที่ปั่นละเอียดแล้วด้วยตะแกรงร่อนแล้วนำไปใส่ในขวดโหลจำนวน 100 กรัม
นำเปลือกมังคุดที่ร่อนไว้แล้วมาสกัดด้วยการหมักด้วยเอทานอล 95% ในอัตราส่วน 1:5 กรองด้วยกระดาษกรองเบอร์ 1 ที่เครื่องกรองสุญญากาศ นำมาระเหยเอทานอลด้วยเครื่องระเหยแบบสุญญากาศที่อุณหภูมิ 78 องศาเซลเซียส           หมุน 120-150

2.2 การทดสอบประสิทธิภาพของสารสกัดแซนโทนจากเปลือกมังคุด
2.2.1 ทดสอบความเข้มข้นของสารแซนโทนในสารสกัดเปลือกมังคุด
ทำการส่งตรวจโดยใช้การวิเคราะห์ปริมาณสารมาตรฐาน Xanthone ในสารสกัดจากเปลือกมังคุดด้วยเทคนิค High performance liquid –Chromatography (HPLC) ที่ศูนย์ความเป็นเลิศด้านนวัตกรรมทางการเกษตรสำหรับบัณฑิตผู้ประกอบการ มหาวิทยาลัยแม่โจ้ จังหวัดเชียงใหม่ โดยเตรียมสารมาตรฐานที่มีความเข้มข้นในช่วง 4.69-150 ไมโครกรัม/มิลลิลิตร ฉีดสารมาตรฐานและ MPE ในปริมาตร 5 ไมโครลิตร ควบคุมอัตราการไหลที่ 1.0 มิลลิลิตร/นาที วิเคราะห์ผลที่ความยาวคลื่น 254 นาโนเมตร นำค่าที่ได้มาสร้างกราฟระหว่างพื้นที่ใต้พีคกับความเข้มข้นของสารมาตรฐาน และคำนวณหาความเข้มข้นของสารมาตรฐานและสารสกัด
             2.2.2 การทดสอบประสิทธิภาพการยับยั้งเชื้อแบคทีเรีย S.aureus ของสารสกัดแซนโทนจากเปลือกมังคุดด้วยวิธี Disc diffusion technique
         การหาบริเวณยับยั้งเชื้อ (Inhibition zone) ของสารสกัดแซนโทนจากเปลือกมังคุด โดยทำการปิเปต สารสกัดแซนโทนจากเปลือกมังคุด เอทานอล 95% และวัสดุปิดแผลชนิดเหลวที่จำหน่ายโดยทั่วไป ลงบนกระดาษกรองขนาดเส้นผ่านศูนย์กลาง 5 มิลลิเมตร อย่างละ 1 ไมโครลิตร โดยใช้ Clindamycin ทำหน้าที่เป็นตัวควบคุม (control) แล้ววางกระดาษกรองบนจานเพาะเชื้อที่เตรียมไว้ เพาะเลี้ยง S.aureus การบ่มเลี้ยงแบคทีเรียชนิดS.aureus จะบ่มภายใต้อุณหภูมิ 35 - 37 องศาเซลเซียสเป็นเวลา 18-24 ชั่วโมง แล้วทำการวัดเส้นผ่านศูนย์กลางของบริเวณยับยั้งเชื้อ (inhibition zone) ที่เกิดขึ้นบนอาหารเลี้ยงเชื้อโดยวัดหน่วยเป็นมิลลิเมตร เมื่อได้ผลเส้นผ่านศูนย์กลางของบริเวณยับยั้งเชื้อ (inhibition zone) นำมาคำนวณค่าเฉลี่ยและค่าเบี่ยงเบนมาตรฐานเพื่อหาค่าความคลาดเคลื่อนของผลการทดสอบ 

2.3 เตรียมสารละลายรังไหม
ตัดรังไหมขนาด 0.5 เซนติเมตร 
นำรังไหมที่ตัดแล้ว 10 กรัมมาต้มกับกรดซิตริกความเข้มข้น 1.2% ที่ปริมาตร 300 มิลลิลิตร เป็นเวลา 1 ชั่วโมง ทิ้งไว้ให้เย็นแล้วกรองเศษรังไหมออก เติมเอทานอลประมาณ 3 เท่าของน้ำกาวไหม แล้วทิ้งไว้ 1 คืนที่อุณหภูมิ 4 องศาเซลเซียส นำน้ำกาวไหมไปปั่นเหวี่ยงที่ความเร็ว 4000 รอบ/นาที เป็นเวลา 10 นาทีที่อุณหภูมิห้อง และนำตะกอนไปอบแห้งที่อุณหภูมิ 60 องศาเซลเซียส เป็นเวลา 4 ชั่วโมง นำผงโปรตีนรังไหมจำนวน 2 กรัมต่อน้ำกลั่น 60 มิลลิลิตร  มาละลายที่อุณหภูมิ121 องศาเซลเซียส(เกียรติชัย, 2553)

2.4 เตรียมวัสดุปิดแผลจากโปรตีนรังไหมที่มีสารสกัดแซนโทนจากเปลือกมังคุด
 เตรียม Polyvinyl Alcohol ความเข้มข้น 5% โดยมวลต่อปริมาตร จากนั้นผสม Polyvinyl Alcohol กาวไหม กลีเซอรีน และสารสกัดแซนโทนจากเปลือกมังคุดในอัตราส่วน 5:5:1:1 , 5:3:1:1 ,5:5:1:2 ตามลำดับ (ขันเพ็ชร & รสเครือ, 2557)
2.5 ประเมินประสิทธิภาพวัสดุปิดแผลจากโปรตีนรังไหมที่มีสารสกัดแซนโทนจากเปลือกมังคุด
2.5.1 การศึกษาสมบัติทางกายภาพของวัสดุปิดแผล
ศึกษาอัตราการระเหยของวัสดุปิดแผลบนกระดาษกรองปาดวัสดุปิดแผลลงบนกระดาษกรอง 
ชั่งน้ำหนักทันที โดยใช้เรื่องชั่งดิจิตอล ทศนิยม 4 ตำแหน่ง จับระยะเวลาจนกว่า น้ำหนักของกระดาษกรองจะคงที่ซึ่งถือว่าเป็นระยะเวลาที่วัสดุปิดแผล ใช้เวลาระเหยบนกระดาษกรอง  จากนั้นนำไปคำนวณหาอัตราการระเหย 
2.5.2 การศึกษาสมบัติทางเคมีของวัสดุปิดแผล
วัดค่า pH  ของวัสดุปิดแผลเพื่อเพิ่มความเสถียรของสารออกฤทธิ์และปรับให้เข้ากับการใช้งาน ค่า pH ได้รับการทดสอบและปรับเปลี่ยน ค่า pH 4 - 6 คิดว่าเหมาะสมที่สุดสําหรับผิว บาดแผลมีช่วงค่า pH 6.5 - 8 ในขณะที่แผลไหม้จะหายเร็วกว่าที่ pH 7.32  เพื่อหลีกเลี่ยงการระคายเคืองของแผลในขณะที่รักษา วัดด้วยเครื่องวัดค่า pH    แบบดิจิตอล (ทัพพสารพงศ์ et al., 2563)
2.5.3 ทดสอบประสิทธิภาพการยับยั้งเชื้อแบคทีเรีย S.aureus ของวัสดุปิดแผลร่วมกับสารสกัดแซนโทนจากเปลือกมังคุดด้วยวิธี Disc diffusion technique
         การหาบริเวณยับยั้งเชื้อ (Inhibition zone) ของสารสกัดแซนโทนจากเปลือกมังคุด โดยทำการปิเปต วัสดุปิดแผลที่มีสารสกัดแซนโทนจากเปลือกมังคุด สารสกัดแซนโทนจากเปลือกมังคุด และวัสดุปิดแผลชนิดเหลวที่จำหน่ายโดยทั่วไป ลงบนกระดาษกรองขนาดเส้นผ่านศูนย์กลาง 5 มิลลิเมตร อย่างละ 1 ไมโครลิตร โดยใช้ Clindamycin ทำหน้าที่เป็นตัวควบคุม (control) แล้ววางกระดาษกรองบนจานเพาะเชื้อที่เตรียมไว้ เพาะเลี้ยง S.aureus การบ่มเลี้ยงแบคทีเรียชนิด S.aureus จะบ่มภายใต้อุณหภูมิ 35 - 37 องศาเซลเซียสเป็นเวลา 18-24 ชั่วโมง แล้วทำการวัดเส้นผ่านศูนย์กลางของบริเวณยับยั้งเชื้อ (inhibition zone) ที่เกิดขึ้นบนอาหารเลี้ยงเชื้อโดยวัดหน่วยเป็นมิลลิเมตร เมื่อได้ผลเส้นผ่านศูนย์กลางของบริเวณยับยั้งเชื้อ (inhibition zone) นำมาคำนวณค่าเฉลี่ยและค่าเบี่ยงเบนมาตรฐานเพื่อหาค่าความคลาดเคลื่อนของผลการทดสอบ 

3. ผลการทดลอง 

3.1 ผลการสกัดและตรวจสอบปริมาณสารแซนโทนจากเปลือกมังคุด
การวิเคราะห์ปริมาณสารมาตรฐาน Xanthone ในผงสารสกัดจากเปลือกมังคุดด้วยเทคนิค HPLC โดยเตรียมสารมาตรฐานที่มีความเข้มข้นในช่วง 4.69-150 µg/ml พบสารมาตรฐานที่เวลา (Retention time) 9.852 นาที จากนั้นพลอตกราฟระหว่างพื้นที่ใต้พีคกับความเข้มข้นของสารมาตรฐาน ได้กราฟมาตรฐานเป็นเส้นตรงโดยมีค่าสมการเชิงเส้นตรง y = 21451x + 5206.9 และมีค่า R2 = 0.9996 แสดงกราฟมาตรฐานแสดงดังกราฟที่ 1 

กราฟที่ 1 กราฟระหว่างพื้นที่ใต้พีคกับความเข้มข้นของ   สารมาตรฐาน Xanthone
การวิเคราะห์ปริมาณสารมาตรฐาน Xanthone โครมาโทแกรมของสารมาตรฐานและโครมาโทแกรมของ Xanthone ในสารสกัดจากเปลือกมังคุด แสดงดังภาพต่อไปนี้

กราฟที่ 2  โครมาโทแกรมของสารมาตรฐาน Xanthone (ก) โครมาโทแกรมของสารสกัดจากเปลือกมังคุด (ข)

จากกราฟที่ 2 พบว่า สารสกัดจากเปลือกมังคุดมีปริมาณสารแซนโทน (Xanthone) เท่ากับ 
0.63 มิลลิกรัมต่อมิลลิลิตร ของเปลือกมังคุดหรือร้อยละ 0.063 โดยมวลต่อปริมาตร









3.2 ผลการทดสอบประสิทธิภาพการยับยั้งเชื้อแบคทีเรีย S.aureus ของสารสกัดแซนโทนจากเปลือกมังคุดด้วยวิธี Disc diffusion technique

ภาพที่ 1 แสดงผลการทดสอบการยับยั้งเชื้อของสารสกัด
ตารางที่ 1 แสดงผลการทดสอบการยับยั้งเชื้อของสารสกัดแซนโทนจากเปลือกมังคุด

จากตารางที่ 1 พบว่า ขนาดเส้นผ่านศูนย์กลางของการยับยั้งเชื้อ (Inhibition zone) ของ Clindamycin สารสกัดแซนโทนจากเปลือกมังคุด Ethanol 95% และวัสดุปิดแผลชนิดเหลวที่จำหน่ายโดยทั่วไป มีค่า Inhibition zone เท่ากับ 37.53 ± 0.79, 15.63 ± 0.95, 5.52 ± 0.60 และ 6.35 ± 0.03 มิลลิเมตร ตามลำดับ

3.3 การศึกษาสมบัติทางกายภาพของวัสดุปิดแผลร่วมกับสารสกัดแซนโทนจากเปลือกมังคุด
3.3.1 การศึกษาอัตราการระเหยของวัสดุปิดแผลบนกระดาษกรอง
จากการศึกษาอัตราการระเหยของวัสดุปิดแผลบนกระดาษกรอง โดยปาดวัสดุปิดแผลบน กระดาษกรอง ชั่งน้ำหนักทันทีโดยใช้เครื่องชั่งดิจิตอลทศนิยม 4 ตำแหน่ง จับระยะเวลาจนกว่าน้ำหนักจะคงที่ ได้ผลการทดลอง   ดังตารางที่ 2

จากตารางที่ 2 จากการทดลองพบว่าอันตราส่วนของ Polyvinyl Alcohol กาวไหม กลีเซอรีน และ
สารสกัดแซนโทนจากเปลือกมังคุดมีผลต่ออัตราการระเหยของวัสดุปิดแผล โดยอัตราส่วนของวัสดุปิดแผลที่มีอัตราการระเหยบนกระดาษกรองมากที่สุด คือ อัตราส่วน 5:5:1:1 โดยมีอัตราการระเหยเฉลี่ย 0.00112 กรัมต่อนาที จึงนำวัสดุปิดแผลที่อัตราส่วน 5:5:1:1 ที่มีคุณสมบัติทางกายภาพตรงตามวัตถุประสงค์ไปทดสอบต่อไป

3.4 การศึกษาสมบัติทางเคมีของวัสดุปิดแผลร่วมกับสารสกัดแซนโทนจากเปลือกมังคุด
3.4.1 ผลการวัดค่า pH  ของวัสดุปิดแผลร่วมกับสารสกัดแซนโทนจากเปลือกมังคุด
ผลการวัดค่า pH  ของวัสดุปิดแผลร่วมกับสารสกัดแซนโทนจากเปลือกมังคุด ค่า pH ที่วัดได้คือ 6.2
3.4.2 การทดสอบประสิทธิภาพการยับยั้งเชื้อแบคทีเรีย S.aureus ของวัสดุปิดแผลร่วมกับสารสกัดแซนโทนจากเปลือกมังคุดด้วยวิธี Disc diffusion technique

ภาพที่ 2 แสดงผลการทดสอบการยับยั้งเชื้อของวัสดุ    ปิดแผล




ตารางที่ 6 แสดงผลการทดสอบการยับยั้งเชื้อของวัสดุปิดแผลร่วมกับสารสกัด

จากตารางที่ 3 พบว่า ขนาดเส้นผ่านศูนย์กลางของการยับยั้งเชื้อ (Inhibition zone ) ของ Clindamycin 
สารสกัดแซนโทนจากเปลือกมังคุด วัสดุปิดแผลชนิดเหลวที่จำหน่ายโดยทั่วไป และวัสดุปิดแผลร่วมกับสารสกัด
มีค่า Inhibition zone เท่ากับ 29.87 ± 0.12, 13.92 ± 0.15, 5.54 ± 0.02 และ 8.89 ± 0.02 มิลลิเมตร ตามลำดับ

4. สรุปและอภิปรายผล
4.1 อภิปรายผลการทดลอง
           เมื่อนำสารสกัดที่ได้มาทดสอบประสิทธิภาพในการยับยั้งเชื้อ S.aureus ซึ่งเป็นแบคทีเรียแกรมบวกที่พบได้บ่อยในแผลติดเชื้อ พบว่ามีขนาดเส้นผ่านศูนย์กลางของการยับยั้งเชื้อเท่ากับ 15.63 ± 0.95 มิลลิเมตร ซึ่งแสดงให้เห็นถึงฤทธิ์ต้านจุลชีพของสารแซนโทนอย่างมีนัยสำคัญทางชีวภาพ โดยฤทธิ์ต้านเชื้อของแซนโทนนั้นเกิดจากกลไกการทำลายผนังเซลล์และเยื่อหุ้มเซลล์ของแบคทีเรีย ส่งผลให้สารภายในเซลล์รั่วไหล และนำไปสู่การตายของเซลล์ นอกจากนี้แซนโทนยังมีฤทธิ์ต้านการอักเสบและต้านออกซิเดชันที่อาจส่งผลดีต่อการสมานแผลร่วมด้วย และเมื่อมีการพัฒนาเป็นวัสดุปิดแผลจากสารโพลิเมอร์ธรรมชาติและกึ่งสังเคราะห์ พบว่าอัตราส่วนที่เหมาะสมที่สุด คือ 5:5:1:1 เนื่องจากมีลักษณะทางกายภาพของเนื้อวัสดุที่เหมาะสม ไม่เปราะบางหรือแห้งเกินไป และมี อัตราการระเหยเฉลี่ยอยู่ที่ 0.00112 กรัม/นาที บนกระดาษกรอง ซึ่งแสดงถึงความสามารถในการปล่อยความชื้นในระดับที่เหมาะสมกับการสร้างสภาพแวดล้อมที่ชุ่มชื้นที่ช่วยเร่งการฟื้นฟูเซลล์เนื้อเยื่อ นอกจากนี้ ค่า pH ที่วัดได้ของวัสดุปิดแผลเท่ากับ 6.2 ซึ่งใกล้เคียงกับค่า pH ของผิวหนังมนุษย์  ที่มีค่าประมาณ 5.5–6.5 โดยค่า pH ที่เหมาะสมมีผลต่อการรักษาสมดุลของไมโครไบโอมผิวหนังและช่วยยับยั้งการเติบโตของจุลชีพที่ก่อโรค และการทดสอบประสิทธิภาพของวัสดุปิดแผลที่มีส่วนผสมของสารสกัดแซนโทน พบว่ามีขนาดเส้นผ่านศูนย์กลางของการยับยั้งเชื้อแบคทีเรีย S. aureus เท่ากับ 8.89 ± 0.02 มิลลิเมตร แม้ว่าค่าดังกล่าวจะต่ำกว่าสารสกัดแซนโทนในรูปของเหลวที่มีค่า 15.63 ± 0.95 มิลลิเมตร แต่ยังคงมีฤทธิ์ยับยั้งเชื้ออย่างมีนัยสำคัญ และดีกว่าวัสดุปิดแผลทั่วไปในท้องตลาด อาจเป็นผลจากการที่สารแซนโทนถูกรวมอยู่ในเมทริกซ์พอลิเมอร์ ทำให้การปลดปล่อยสารออกฤทธิ์เกิดขึ้นอย่างช้า ๆ ส่งผลให้การแพร่กระจายลดลงแต่ให้ผลดีในเชิงการใช้งานจริง
4.2 สรุปผลการทดลอง
จากการสกัดเปลือกมังคุด 100 กรัมพบว่าสารสกัดที่ได้มีลักษณะเหนียวข้น มีสีเหลืองเข้ม ปริมาณ 25 มิลลิลิตร เมื่อวิเคราะห์สารสกัดที่ได้ด้วยเครื่องโครมาโทกราฟีของเหลวสมรรถนะสูง (HPLC) แสดงดังกราฟที่ 2 พบว่าสารสกัดจากเปลือกมังคุดมีปริมาณสารแซนโทน(Xanthone) เท่ากับ 0.63 มิลลิกรัมต่อมิลลิลิตร ของเปลือกมังคุด หรือร้อยละ 0.063 โดยมวลต่อปริมาตร และเมื่อทดสอบประสิทธิภาพในการยับยั้งเชื้อแบคทีเรียของสารแซนโทนจากเปลือกมังคุด พบว่ามีขนาดเส้นผ่านศูนย์กลางของการยับยั้งเชื้อเท่ากับ 15.63 ± 0.95 มิลลิเมตร และเมื่อพัฒนาเป็นวัสดุปิดแผลพบว่าอัตราส่วน 5:5:1:1 มีเนื้อสัมผัส และอัตราการระเหยบนกระดาษกรองเหมาะสมที่สุด เมื่อวัดค่า pH พบว่ามีค่าเท่ากับ 6.2 และยังมีประสิทธิภาพในการยับยั้งเชื้อแบคทีเรียซึ่งมีขนาดเส้นผ่านศูนย์กลางของการยับยั้งเชื้อเท่ากับ 8.89 ± 0.02 มิลลิเมตร

